Ich, ✳ Heini Obschlacher, der mùller, vergich und tuͦn kunt menclichem mit disem brieff, dz ✳ ich mit guͦter, willigˀ vorbetrachtung fùr mich und min erben enpfangen han recht und redlich von ✳ den erwirdigē, geistlichen in got minē gneͣdigen frowen,
der ✳ eͣptischin und covent gemeinlich ze Kùngsfelt, Sant Claren ✳ ordens, in Costentzˀ bistum gelegē, ir Obern Mùli, Zovingē vor dˀ stat, uff dˀ Wiggerren gelegen, mit undˀscheid, gedingdē un̄ umb den zins, als hienach geschribē stat: des erstē, dz ich odˀ
min erben die selben Obern Mùly in guͦten eren bùwen un̄ geschierrren mit allˀ rehtung un̄ zuͦgehôrd, als och ich dar zuͦ komen bin, un̄ als dz ungefarlich ze geben un̄ ze nemē sig, haben, bruchen, niessen, besetzen un̄ entzetzen sol, mit stegg, mit
wegg, mit wuͤren, mit wassˀ, mit wassˀ rùszen, mit wassˀ leyte und gemeinlich mit allen ehaftungē, frigheitē un̄ gewonheitē, so in dhein wise dar in gehôrt odˀ gehôren mag und untze an mich braht ist, die neͣhsten fier jar uss, so schierost komēt
nach enander nach datt disz briefs, jeͣrlichen umb aht und drisig mûtt, zwein teil an kernen und den driten an mùlikorn, hie von zinsen ich dem spitaͧl Zovingen jeͣrlichen fier mùtt kernē Zovingˀ messz ze rehtē zins und sol ich odˀ min erben innen die
jeͣrlichen weren anͧ als widersprechen ze den fier fronfasten in dē jar, uff jeclich fronvasten den fierdenteil des zinses, so in dem selben jar gefallen ist, un̄ innen die weren Zovingē in dˀ stat, iren amptlùten da ✳ si dz hin zuͦ iren handē vordrēt ungefarlich, anͧ all mindrūg. und wenn sich die selben fier jar verloͧffen, wolten dann ich odˀ min erben fùrbazzˀ zuͦ der selben mùli stanͧ und beliben, dz mùgen wir wol tuͦn und denn die haben fùrbazzˀ umb die vorgenantē zins un̄ mit den gedingē, als dirre brieff
wiset, nach dˀ stat reht Zovingē, anͧ all ir und ir nachkomē widersprechē, anͧ all geveͣrd. ob aber wir dann fùrbazzˀ nit dar zuͦ stan woltē, so mùgent si die selben ir Obˀ Mùli wol lihen odˀ besetzen wenn odˀ wie si wollēt, von mir un̄ minen erbē ungesumpt, doch dz
ich odˀ min erben innen die mùli da ✳ vor uffgeben sol mit semlichen guͦten eren, bùwen un̄ geschierr, ✳ ✳ als och ich nach sag disz briefs darzuͦ komen bin, ✳ und och mit allen vˀsessnen zinsen, weͣr, ob wir innen deheinen vˀsessen und ungewert hetten, weͣr och, dz die
vorgenant mùli hinder ùns von gemeins lants urlig und kriegs wegen abgebrant oder geschwent wurd, da vor got sy, dz sol mir noch mins erben deheinen gebresten noch schaden bringē. wùrden aber si ✳ semlichˀ lôf un̄ urlùgs innen, so mùgēt si
ir amptlùten entpfelhen die mùli abzeschlissen, dar zuͦ sol ich oder min erben nach dem besten und nach den lôfen des behelfen und des gefolgig sin, und ze ende dem selben urlig sùllent si und och wir zuͦ jetwederm teil zwen erber man ussˀkiesē,
die och ungefarlich dar zuͦ sitzen und wes sich die selben fier man erkēnē, es sige umb widerpuw, ablòsung dˀ zinsen, abschlissung, kosten und gemeinlich von allˀ gebrestē un̄ sùmnùsz wegen, so hie von uffgeloffen ✳ weͣr, da ✳ sùllen wir beidenthalb ✳ ✳
bi der ✳ ✳ selben fier mannen spruch gentzlich beliben anͧ all geveͣrd. wurde och die selb mùli von mir, minē erbn̄ odˀ uns₎n knechten vō fûres not odˀ von andmˀ merklichem gebrestē odˀ verwarlosige wegen schadē nemē un̄ dz kuntlich weͣr, dz got
wend, da ✳ sol ich oder min erben innen widerkeren und ablegen anͧ all ir kosten un̄ schadē, odˀ si mùgen mich odˀ min bùrgē har umb anreichen, so ferr untze innen da gnuͦg beschiht. ✳ ✳ dar zuͦ sùllent ir amptlùt, wellen si dz je enpfelhen, die obgenantē mùli un̄ ir geschierr un̄ ir zuͦgehôrd zwirent in dem jar schoͧwen, und funden si da an deheinē stuk gebresten oder manglūg, dz sùllen wir fùrderlich nach dē un̄ si dz vindē un̄ vor waz widerkeren un̄ pessren anͧ geveͣrd. teͣten wir des nit,
so ✳ mùgent si mich, obgenantē Obschlachˀ, odˀ min bùrgen har umb an griffen un̄ manē nach dem und hienach geschribē stat anͧ geveͣrd. und also han ich von in die selben Obˀn Mùli mit ir geschierr, bùwen und zuͦ gehôrden in semlichen eren, als es ✳
ze geben und ze nemen wz, funden un̄ von in enpfangen wol gewandet geschwellet und gedekt. und haͧt die rôll drig fierteil, einen ely und eins vingers dik rôll stein. und die wiss mùli ein ely un̄ ein halbē fierteil Dieppflikˀ. it̄ die ander ✳ ✳
wis mùli anͧ einen fierteil einer ely und eins vingers dik mindˀ und ist ein Dieppflikˀ nit gantz. item die schwinas mùli, die mittel mùli und die winkel mùli hant ein ely un̄ einen driteil Bùrgùndˀ un̄ Grenchˀ. it̄ sehs bottken, sehs trimblan, sehs ✳ ✳
kampreder, ✳ ✳ sehs wassˀ reder, der waz eines schwach, mit guͦten gruntkeͣnern, der waz einer pôzz. die selben sehs mùllinē sint och wol geriht mit isen, zappfen, ringen un̄ mit anderm mùli werch, so dar zuͦ gehort und notturftig wz. it̄ drig pillen,
ein hebisen, ein howmessˀ, ein pigel, fier wannen, zwei sib, ein riter, zwein kastē, ein fiertal, ein ymi, zwei bùttelfazz, ein kernen bùttki. it̄ die ploͤw, wol gerùst un̄ innen ungezappfet, ein schlegel, ein neggben, ein bart, ein zùggmesser un̄ der karr un̄
dz rosz sint gescheͣtz fùr drig guldin. und umb dz si von mir und minen erben dester sichˀ sigen der zinsen zuͦ den ziln all von sunder der widerlegung, dˀ pùw und pessrung dˀ geschierr fùr verwarlosige wegen dˀ mùli und fùr all andˀ artikel, vor und
nach geschribn̄, so han ich innen zuͦ mir zuͦ rehten burgē geben un̄ gesetzt unvˀscheidenlich die erbern Ruͤdin Obschlachˀ und Heintzmā Spuͦlern, burgˀ Zovingē, also un̄ mit rehter gedingd. weͣre, dz ich odˀ min erben innen deheins jares dē obgenantē zins zuͦ
den ziln un̄ in der wise, als vor, odˀ ob wir die selben mùli nit hielten mit geschierr, mit sichˀheit un̄ mit allen zuͦgehôrden in semlichen eren als vor benēpt ist, odˀ ob wir deheinen artikel nit hieltē, den wir halten sôlten, oder nit widˀ breͣchten die gebrestē,
als vor undˀscheidē ist, wenn denn ich odˀ ✳ die selbē min bùrgen von innen odˀ ir amptlùtē gemant werdē mit botten odˀ briefen, ze hus, ze hof oder under oͧgen, so sùllēt wir in dē neͣhstē aht tagē nach dˀ manūg fùrderlich dar zuͦ tuͦn, dz
in werd ussgeriht, widerkert und gentzlich werd abgeleit semlichˀ gebrest, dar umb wir denn gemant sind. ✳ wa ✳ abˀ wir des nit enteͣten un̄ an deheinem vorgenantē stûk sûmig wurdē, so mùgent si mit vollē gevalt un̄ frigē urlob mich un̄
min bùrgen und uns₎ guͦt har umb an griffen an ligendem un̄ varēdē guͦt, ze hus, ze hof, in stetten, in dôrffn̄ un̄ uff dē land und an allen stetten mit geriht odˀ anͧ geriht, mit vˀsetzen odˀ mit vˀkoͧffen, anͧ menclichs infell, sûmnûsz
und widderred, so ferr untze wir in je abgetragen gentzlich und erfollēt umb welles der vorgenantē stuk odˀ artikel wir also genant sint mit sampt dē schadē, dē si har uber von des angrifs odˀ von deheiner andˀ sach wegen, hie von
enpfangen hetten anͧ all geveͣrd, noch sol min, noch miner bùrgē guͦt hie vor nit schirmen noch deken, won wir uns har inn vorzigē hant allˀ helf geistlichs un̄ weltlichs gerihts, stettrehts, burgrehts, lantrehts, lantgerihtē un̄ allˀ ander
schirmungen und geveͣrden, da ✳ mit wir ùns behelfen oder wider disen brief jemer iht geredē odˀ getuͦn môhten anͧ all geveͣrd. gienge och der vorgenanten bùrgen da ✳ untzwùschen dewedre ab vō todes wegen odˀ sust unnûtz ze ✳
pfenden wurd anͧ all geveͣrd, ob es ze schulden kêm, so sol ich und der ander nùtz bùrg in den neͣhstē aht tagen nach der manūg einen andern als nùtzen an des abgangen stat ✳ geben, der sich har inn verpind, wes sich der unnùtz verpunden hatͧ,
teͣten wir des nit, so mùgent si ùns har umb an reichen ze gelichˀ wise als umb den zins da ✳ vor geschriben stat untze es beschiht anͧ all geveͣrd. ✳ ✳ si sùllent och mich un̄ min erben halten un̄ schirmen mit holtz ze howē ze dˀ mùlly in alle
weͣlden, da ✳ wir dz nach ir frigheit, briefen, reht und gewonheit hoͧwen sùllent und gemeinlich zuͦ allen andrē wassˀ gengē mùlitichen wuͦren und allen ehaftungen, frigheiten un̄ rehtungē un̄ zuͦgehôrdē, mit ir brief, helf un̄ schirmūg als ferr si mùgē
anͧ geveͣrd. und disz alles zuͦ einem warē, offem urkund ✳ so han ich, obgenantˀ Heini Obschlachˀ, gebetten den fromen, ✳ wisen Cuͦnrat Spuͦln, schulth̄z Zovingen, dz er fùr mich, ym und sinen erben unscheͣdlich, sin insigel gehenkt hatͧ an dis₎n brieff,
dar widˀ ich mich un̄ min erben willenclich verpind allˀ vorgenantē dingen, won ich eigen insigel nit enhan. wir, obgenantē Ruͤdi Obschlachˀ und Heintzman Spuͦlˀ verjehen dirre burgschaft ✳ und alles des, so vor von ùns geschribn̄ staͧt,
und gelobent es och unvˀscheidenlich ze halten alles anͧ all geveͣrd. und des zuͦ merer sicherheit so han ich, obgenantˀ Heintzman̄ Spuͦlˀ, fùr ùns beid min insigel och har zuͦ gehenkt. ✳ ✳ dar undˀ ich, dˀ selb Ruͤdi Obschlachˀ, mich verpind aller
vorgenanten dingen, won ich eygen insigel nit enhand. disz beschach und wart dis₎ brief geben in dˀ fronfasten in pfingstē, do man zalt von Cristus gebùrt fierzehenhundert, darnach im sehsten jar. ✳